ΑΠΟΦΑΣΗ ΤΗΣ ΕΠΙΤΡΟΠΗΣ της 21ης Δεκεμβρίου 1999 για τον καθορισμό νέας τράπεζας αντιγόνων και για την πρόβλεψη μεταφοράς και αποθήκευσης αντιγόνων στο πλαίσιο των ενεργειών της Κοινότητας σχετικά με τα αποθέματα εμβολίων κατά του αφθώδους πυρετού [κοινοποιηθείσα υπό τον αριθμό Ε(1999) 4782] (2000/111/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 1258/99(2), και ιδίως το άρθρο 14, την οδηγία 91/666/ΕΟΚ του Συμβουλίου, της 11ης Δεκεμβρίου 1991, για τη δημιουργία κοινοτικών αποθεμάτων εμβολίων κατά του αφθώδους πυρετού(3), όπως τροποποιήθηκε τελευταία από την απόφαση 1999/762/ΕΚ του Συμβουλίου(4), και ιδίως το άρθρο 3 παράγραφος 1 τρίτη περίπτωση και το άρθρο 7, Εκτιμώντας τα ακόλουθα: (1) σύμφωνα με το άρθρο 3 της απόφασης 91/666/ΕΟΚ του Συμβουλίου, η Επιτροπή, ακολουθώντας τις διαδικασίες που καθορίζονται στο άρθρο 10 της απόφασης αυτής, δύναται να καθορίζει τις εγκαταστάσεις για την αποθήκευση των κοινοτικών αποθεμάτων αντιγόνων κατά του αφθώδους πυρετού εφόσον συμμορφώνονται με τις διατάξεις των άρθρων 4 και 6 της απόφασης αυτής· (2) το άρθρο 3 της απόφασης 93/590/ΕΚ της Επιτροπής, της 5ης Νοεμβρίου 1993, για την αγορά από την Κοινότητα αντιγόνων αφθώδους πυρετού στα πλαίσια της κοινοτικής δράσης που αφορά αποθέματα αντιαφθώδους εμβολίου(5), όπως τροποποιήθηκε τελευταία από την απόφαση 95/471/ΕΚ(6), προβλέπει την αποθήκευση των αντιγόνων σε τρεις συγκεκριμένες τοποθεσίες· (3) η απόφαση 97/348/ΕΚ της Επιτροπής, της 23ης Μαΐου 1997, για την αγορά από την Κοινότητα αντιγόνων αφθώδους πυρετού και για την παρασκευή, παραγωγή, συσκευασία και διανομή εμβολίων κατά του αφθώδους πυρετού(7), προβλέπει τη λεπτομερή κατανομή προσφάτως αγορασθέντων αντιγόνων σε καθορισμένες τράπεζες αντιγόνου· (4) οι εγκαταστάσεις του Institute of Animal Health, Pirbright, Ηνωμένο Βασίλειο, δεν αποτελούν πλέον καθορισμένη κοινοτική τράπεζα αντιγόνου· επιπλέον, η πρώην τράπεζα αντιγόνου στο Pirbright αρνήθηκε να παραλάβει τις ποσότητες και το είδος αντιγόνου που της είχαν ανατεθεί με την απόφαση 97/348/ΕΚ, οπότε το αντιγόνο αυτό αποθηκεύθηκε στις εγκαταστάσεις της παρασκευάστριας εταιρείας Merial S.A.S. Pirbright· (5) λόγω των αναγκαίων εξόδων και της αναθεώρησης της σχετικής νομοθεσίας φαίνεται σκόπιμο να καθοριστεί ο παρασκευαστής του αντιγόνου, Merial S.A.S. Pirbright, Ηνωμένο Βασίλειο, ως κοινοτική τράπεζα αντιγόνου και κατά συνέπεια να προβλεφθεί η μεταφορά των αντιγόνων που είναι αποθηκευμένα στο Institute for Animal Health, Pirbright, Ηνωμένο Βασίλειο, για την αποθήκευσή τους στις εγκαταστάσεις της Merial S.A.S. Pirbright· (6) ο γενικός διευθυντής της γενικής διεύθυνσης που είναι αρμόδια για την κοινοτική κτηνιατρική νομοθεσία στο πεδίο της υγείας των ζώων εξουσιοδοτείται να υπογράψει συμβάσεις με τις καθορισμένες ιδιωτικές τράπεζες εμβολίων· (7) τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Με την επιφύλαξη του άρθρου 3 παράγραφος 1 δεύτερη περίπτωση της απόφασης 91/666/ΕΟΚ του Συμβουλίου, δημιουργείται τράπεζα αντιγόνου στο Merial S.A.S., Pirbright, Ηνωμένο Βασίλειο. 2. Οι ποσότητες και τα είδη αντιγόνων που είναι αποθηκευμένα, σύμφωνα με την απόφαση 93/590/ΕΚ της Επιτροπής, στην κοινοτική τράπεζα αντιγόνου στο Institute of Animal Health, Pirbright, Ηνωμένο Βασίλειο, μεταφέρονται για αποθήκευση στην Merial S.A.S, Pirbright, Ηνωμένο Βασίλειο. Η μεταφορά αυτή διενεργείται με ευθύνη της Merial S.A.S. 3. Τα αντιγόνα που αγοράστηκαν από την Κοινότητα και, σύμφωνα με την απόφαση 97/348/ΕΚ της Επιτροπής, ανατέθηκαν στην κοινοτική τράπεζα αντιγόνων στις εγκαταστάσεις του Institute of Animal Health, Pirbright, θα αποθηκευθούν στις εγκαταστάσεις της Merial S.A.S. 4. Για την επίτευξη των στόχων των παραγράφων 2 και 3, η Επιτροπή συνάπτει σύμβαση εξ ονόματος της Ευρωπαϊκής Κοινότητας, με την Merial S.A.S. 5. Ο γενικός διευθυντής της γενικής διεύθυνσης που είναι αρμόδια για την κοινοτική κτηνιατρική νομοθεσία στο πεδίο της υγείας των ζώων εξουσιοδοτείται να υπογράψει τη σύμβαση για τη μεταφορά και αποθήκευση των ποσοτήτων και ειδών αντιγόνων εξ ονόματος της Επιτροπής των Ευρωπαϊκών Κοινοτήτων. Άρθρο 2 Η παρούσα απόφαση εφαρμόζεται από 1ης Φεβρουαρίου 2000. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 21 Δεκεμβρίου 1999.

[Source: multi_eurlex | Tokens: 3834]